માનસશાસ્ત્રીઓ કહે છે તેમ માણસમાં છુપાયેલી અસુરક્ષાની લાગણી એનાં વ્યક્તિત્વ, વાણી-વર્તન અને જીવન પ્રત્યેના અભિગમ પર ઊંડી અસર પાડે છે. તેઓ હંમેશાં જાતને ટીકાત્મક દૃષ્ટિથી જુએ છે. મનોચિકિત્સક લિસા ફાયરસ્ટૉન કહે છે તેમ જાત પ્રત્યે નકારાત્મક ટીકાના વલણ પાછળ નાનપણમાં થયેલા કષ્ટદાયક અનુભવો મુખ્ય ભાગ ભજવે છે. હડધૂત થયેલાં બાળકો એનાં શિકાર બને છે. ઘણાં માતાપિતાને સંતાનોની કોઈ પણ બાબત સ્વીકાર્ય લાગતી નથી. તેઓ અજાણપણે સંતાનોની ટીકા કર્યા કરે છે અને બાળકોને પોતાની જાતે કશુંય કરવાની મોકળાશ આપતાં નથી. સંતાનોનોના યોગ્ય ઉછેરની સલાહ આપતા અભ્યાસીઓ બાળકમાં સલામતીની લાગણી જન્માવવા પર ભાર મૂકે છે. બાળકને વિશ્ર્વાસ બેસવો જોઈએ કે એ કોઈ પણ સમયે, કોઈ પણ પરિસ્થિતિમાં સલામત છે.